Robb Elementary glo binnekort gesloopDie Robb Elementary School in Texas ná die skietery. (Foto: CHANDAN KHANNA / AFP) Die Robb Elementary School in Texas gaan nou glo gesloop word nadat 19 leerders en twee onderwysers byna ’n maand gelede daar doodgeskiet is. Don McLaughlin, burgemeester van Uvalde, het die nuus Dinsdag tydens ’n emosionele raadsvergadering met inwoners onthul, berig BBC. “Soos ek verstaan – en ek het hierdie gesprek met die superintendent gehad – sal die skool gesloop word. Jy kan nooit van ŉ kind of onderwyser verwag om terug te gaan na daardie skool nie,” het McLaughlin tydens die vergadering gesê. ’n Nuwe skoolgebou sal na verwagting opgerig word. Robb Elementary het byna 600 leerders tussen sewe en tien jaar oud en verskaf onderrig aan meestal Spaanssprekende en ekonomies benadeelde leerders. Dit is nie duidelik wanneer die skool gesloop sal word nie, berig The Guardian. Robb Elementary sal nie die eerste skool wees om ná ’n massaskietery gesloop te word nie. Sandy Hook Elementary School in Connecticut is gesloop nadat 20 studente van ses en sewe jaar oud en ses personeellede in 2012 daar geskiet is. ŉ Nuwe skool is op dieselfde terrein gebou. Die polisie in Uvalde word tans wyd gekritiseer oor hul reaksie op die dag van die skietery. Daar word beweer dat polisiebeamptes dié noodlottige dag tyd gemors het op soek na ŉ klaskamersleutel wat “nooit nodig was nie”. Die polisiebeamptes word daarvan beskuldig dat hulle byna een uur en 15 minute lank buite klaskamers gewag het om die 18-jarige gewapende Salvador Ramos te konfronteer terwyl hy op kinders en onderwysers losgebrand het. Ramos het eers sy ouma geskiet voordat hy na die Robb Elementary School is en met ŉ pistool en nog ŉ vuurwapen by die skool losgebrand het. Ramos is later deur die polisie doodgeskiet. Steven McCraw, Texas se hoof van openbare veiligheid, het Dinsdag gesê daar was genoeg polisiebeamptes op die toneel om Ramos voor te keer, drie minute nadat hy die gebou binnegegaan het. McCraw het voorts gesê die plaaslike polisiehoof, Pedro Arredondo, “het besluit om die lewens van beamptes bo die lewens van kinders te plaas”. “Die beamptes het wapens gehad – die kinders het niks gehad nie. Die beamptes het opleiding gehad – die verdagte het geen [opleiding] gehad nie.”